b'\n_START_ARTICLE_\nHirsj\xc3\xa4rvi (j\xc3\xa4rvi Somerolla)\n_START_SECTION_\nVesist\xc3\xb6suhteet\n_START_PARAGRAPH_\nHirsj\xc3\xa4rvi on osa pitkist\xc3\xa4 ja kapeista j\xc3\xa4rvist\xc3\xa4 muodostuvaa Paimionjoen yl\xc3\xa4juoksun j\xc3\xa4rviketjua, joka seuraa Someron alueella 16 kilometrin matkalla kartalla viivasuorana n\xc3\xa4kyv\xc3\xa4\xc3\xa4 kallioper\xc3\xa4n murrosta. Ennen Somerniemen kuntaliitosta 1977 Hirsj\xc3\xa4rvi oli Someron suurin j\xc3\xa4rvi. Paimionjoen vesist\xc3\xb6alueen ja nykyisen Someron j\xc3\xa4rvist\xc3\xa4 se on toiseksi suurin._NEWLINE_Hirsj\xc3\xa4rven pinta-ala on 236 hehtaaria ja suurin syvyys 30 metri\xc3\xa4. Korkeus merenpinnasta on koko j\xc3\xa4rviketjulla 81,2 metri\xc3\xa4. Hirsj\xc3\xa4rveen laskevat id\xc3\xa4st\xc3\xa4 Paimionjoen vesist\xc3\xb6n l\xc3\xa4hdej\xc3\xa4rvi, nykyisen Someron ja Paimionjoen vesist\xc3\xb6n suurin j\xc3\xa4rvi Painio ja pohjoisesta Pajulanjoki eli Virkaanjoki. N\xc3\xa4iden kanssa Hirsj\xc3\xa4rven koko valuma-alue on hieman alle 228 km\xc2\xb2. L\xc3\xa4nness\xc3\xa4 Hirsj\xc3\xa4rvi laskee Someronjoeksi nimitetty\xc3\xa4 Paimionjoen jokiosuutta pitkin Someron Kirkkoj\xc3\xa4rveen.\n_START_SECTION_\nJ\xc3\xa4rven tila\n_START_PARAGRAPH_\nHirsj\xc3\xa4rven valuma-alueella on laajoja enimm\xc3\xa4kseen savipohjaisia peltoaukeita etenkin j\xc3\xa4rven pohjoisrannalla, Pajulanjoen varsilla ja my\xc3\xb6s Painion ja siihen laskevien Hossinojan ja M\xc3\xa4tt\xc3\xa4\xc3\xa4nojan valuma-alueilla. T\xc3\xa4m\xc3\xa4n takia j\xc3\xa4rven vesi on ruskeaa, savisameaa ja runsasravinteista. J\xc3\xa4rven it\xc3\xa4p\xc3\xa4\xc3\xa4ss\xc3\xa4 ja etel\xc3\xa4rannalla on my\xc3\xb6s harjualueita osana Paimionjoen yl\xc3\xa4juoksun murroslaaksoa seuraavaa harjujaksoa, ja j\xc3\xa4rven suuri vesitilavuus on est\xc3\xa4nyt hapen m\xc3\xa4\xc3\xa4r\xc3\xa4n laskua alle kalojen toimeentulorajan j\xc3\xa4rvess\xc3\xa4 huolimatta ravinnekuormituksesta. J\xc3\xa4rven kaloissa on kuitenkin esiintynyt bakteeritauteja kuten l\xc3\xa4ikk\xc3\xa4tautia merkkin\xc3\xa4 liiallisen ravinnepitoisuuden aiheuttamasta stressist\xc3\xa4 K\xc3\xa4ytt\xc3\xb6kelpoisuusluokaltaan Hirsj\xc3\xa4rvi on ollut v\xc3\xa4ltt\xc3\xa4v\xc3\xa4.\n_START_SECTION_\nKalasto\n_START_PARAGRAPH_\nKalalajeista j\xc3\xa4rvess\xc3\xa4, kuten muissakin Paimionjoen yl\xc3\xa4juoksun j\xc3\xa4rviketjun j\xc3\xa4rviss\xc3\xa4, on esiintynyt runsaasti tai ainakin kohtalaisesti ahventa, haukea, kiiske\xc3\xa4, kuoretta, lahnaa, madetta, pasuria, salakkaa ja s\xc3\xa4rke\xc3\xa4. Hyvin runsaita ovat olleet lahna, pasuri ja s\xc3\xa4rki, mik\xc3\xa4 on tyypillist\xc3\xa4 reheviss\xc3\xa4 vesiss\xc3\xa4. Harvinaisempia ovat ruutana, sorva, sulkava, turpa, kivennuoliainen ja kivisimppu. Arvokkain kala on kuha, jota on tullut Painioj\xc3\xa4rven istutuksista. T\xc3\xa4pl\xc3\xa4rapuja esiintyy harvakseltaan.\n_START_SECTION_\nKulttuuriymp\xc3\xa4rist\xc3\xb6\n_START_PARAGRAPH_\nHirsj\xc3\xa4rven rannoilla sijaitsevat Someron Hirsj\xc3\xa4rven, Kivisojan ja Iham\xc3\xa4en kyl\xc3\xa4t sek\xc3\xa4 Hirsj\xc3\xa4rven, Seeterin ja Vanhalan kartanot Hirsj\xc3\xa4rven kyl\xc3\xa4ss\xc3\xa4 ja Hovilan kartano Iham\xc3\xa4en kyl\xc3\xa4ss\xc3\xa4. L\xc3\xa4nsip\xc3\xa4\xc3\xa4ss\xc3\xa4 j\xc3\xa4rven rantaan ulottuvat my\xc3\xb6s Someron Harjun ja Lammin ja it\xc3\xa4p\xc3\xa4\xc3\xa4ss\xc3\xa4 Somerniemen Palikaisten kylien alueet. Kartanoista aikoinaan Munck-suvulle kuuluneen Hirsj\xc3\xa4rven kartanon hyvin s\xc3\xa4ilynyt milj\xc3\xb6\xc3\xb6 on historiallisesti ja maisemallisesti eritt\xc3\xa4in merkitt\xc3\xa4v\xc3\xa4, Hirsj\xc3\xa4rven Seeteri ja Vanhala maisemallisesti ja historiallisesti merkitt\xc3\xa4vi\xc3\xa4 ja Iham\xc3\xa4en Hovila maisemallisesti ja kulttuurihistoriallisesti merkitt\xc3\xa4v\xc3\xa4. Kaksi ensinmainittua on merkitty my\xc3\xb6s seutukaavaan suojelukohteiksi, ja suojelukohteita ovat my\xc3\xb6s Seeterin syytinkiasumukseksi 1800 luvulla erotettu maisemallisesti ja rakennushistoriallisesti merkitt\xc3\xa4v\xc3\xa4 Viikin huvila ja Palikaisten kartanosta erotettu \xc3\x96sterkullan huvila j\xc3\xa4rven it\xc3\xa4p\xc3\xa4\xc3\xa4ss\xc3\xa4. Talonpoikaistaloista j\xc3\xa4rven ymp\xc3\xa4rill\xc3\xa4 maisemallisesti ja paikallishistoriallisesti merkitt\xc3\xa4vi\xc3\xa4 ovat Iham\xc3\xa4en vanhassa kyl\xc3\xa4keskuksessa sijaitsevat Lampo ja Nikula._NEWLINE_Alueen n\xc3\xa4ht\xc3\xa4vyyksist\xc3\xa4 j\xc3\xa4rven rantaan sijoittuu Palikaisten \xc3\x96sterkullassa sijaitseva J\xc3\xa4\xc3\xa4k\xc3\xa4rilehto ja j\xc3\xa4rven etel\xc3\xa4rannalla luonnonkauniilla paikalla sijaitsee Hovim\xc3\xa4en leirint\xc3\xa4alue.'